છેલ્લા એક સપ્તાહમાં ધારણા કરતાં વધુ ઝડપે પરિસ્થિતિ ખરાબ થઈ હોવાનું કહીને કેઆરસી સિક્યુરિટીઝના એમડી દેવેન ચોકસીનું કહેવું હતું કે, સ્થાનિક કરતાં વૈશ્વિક પરિબળો વધુ ખરાબ રહ્યા છે. બ્રેક્ઝિટ પછી પહેલીવાર બજાર પર ફરી વૈશ્વિક સ્તરથી મોટો ખતરો આવ્યો છે. ટ્રેડ વોર અને ક્રૂડના વધતા ભાવની સાથે ડોલર સામે રૂપિયો નબળો પડતાં વેચવાલી વધી છે. બ્રોડબેઇઝ ધોરણે પણ ફંડો હળવા થયા હોવાથી તેની વિપરીત અસર જોવાઈ છે. મયંક પરિખ નામના સ્થાનિક બ્રોકરના કહેવા મુજબ, સેન્સેક્સ કરતાં મિડ અને સ્મોલ કેપ શેરોમાં જો ધોવાણને જોવા જઇએ તો આ ગ્રૂપની ટોચની કંપનીઓના શેરોના ભાવ 40થી 50 ટકા તૂટ્યા છે. આને કારણે નાના અને મધ્યમ કદના રોકાણકારોમાં મોટી સાવચેતી જોવા મળે છે. હવે જ્યાં સુધી મિડ અને સ્મોલ કેપ શેરોમાં રિટર્ન મળતું હોવાનું જોવા નહીં મળે ત્યાં સુધી બ્રોડબેઇઝ રેલીનો અભાવ રહેશે. આગામી દિવસોમાં નીચા મથાળે ટેકનિકલ બાઉન્સ બેક આવવાની સંભાવના તેમણે વ્યકત કરી હતી.